**ΔΕΛΤΙΟ ΤΥΠΟΥ**

Στο ΠΕΠ ΑΜΘ εντάχθηκε η πράξη «Περιφερειακό Δίκτυο Παρακολούθησης Επιφανειακών και Υπόγειων Υδάτων ΑΜΘ», που θα υλοποιηθεί από την Διεύθυνση Υδάτων Ανατολικής Μακεδονίας και Θράκης της Αποκεντρωμένης Διοίκησης Μακεδονίας Θράκης. Ο συνολικός προϋπολογισμός της ανέρχεται σε 1.102.000 ευρώ.

Με αφορμή την ένταξη αυτή πραγματοποιήθηκε, την Τρίτη 15/12/2020 τηλεδιάσκεψη μεταξύ του Συντονιστή της ΑΔΜΘ Δρ. Ιωάννη Σάββα και του Περιφερειάρχη Ανατολικής Μακεδονίας Θράκης κ. Χρήστου Μέτιου. Στην τηλεδιάσκεψη συμμετείχαν ακόμη ο Αν. Προϊστάμενος της Διεύθυνσης Υδάτων ΑΜΘ της Αποκεντρωμένης Διοίκησης Μακεδονίας - Θράκης κ. Γιώργος Καμπάς ο Αντιπεριφερειάρχης Καβάλας κ. Κώστας Αντωνιάδης, ο Αντιπεριφερειάρχης Ανάπτυξης κ. Κωστής Σιμιτσής, ο Αντιπεριφερειάρχης Αλιευτικής Πολιτικής κ. Ανδρέας Καραγιώργης και ο εντεταλμένος περιφερειακός σύμβουλος Ευρωπαϊκών Προγραμμάτων κ. Αλέξης Πολίτης.

Όπως τονίστηκε κατά τη διάρκεια της τηλεδιάσκεψης από τον Περιφερειάρχη το Περιφερειακό Δίκτυο Παρακολούθησης Επιφανειακών και Υπόγειων Υδάτων ΑΜΘ, είναι ένα σημαντικό έργο, του οποίου τα αποτελέσματά θα βοηθήσουν σε πολλές από τις δράσεις της ίδιας της Περιφέρειας Α.Μ.Θ., αλλά και σε διάφορες δράσεις της δημόσιας υγείας.

Ο Συντονιστής δήλωσε ικανοποιημένος από την ένταξη της πράξης και διαπίστωσε πως είναι ανάγκη η συνεργασία μεταξύ Αποκεντρωμένης και Περιφέρειας να συνεχιστεί και να διευρυνθεί.